Mej. SA: Ontmoet Gauteng se mooistes | Netwerk24
Deur Ischke van Eeden 05 Augustus 2021 13:34
Die vier finaliste van Gauteng in die Mej. SA-kompetisie is (van links) Tiffany Francis, Moratwe Masima, Cheneil Hartzenberg en Kgothatso Dithebe. Foto: Indirect Media
Die een kan nie kos maak nie, die ander het al op die loopplank geval, nog 'n finalis het al in 'n muur vasgeloop en haar tande gekraak, en een van die Gautengers sê Kaapstad is een van haar gunstelingplekke.
Cheneil Hartzenberg (24) van Meredale in Johannesburg is 'n kommersiële vlieënier en werk as 'n senior vluginstrukteur in 'n bestuursrol by 'n vliegskool. Sy het verlede jaar 'n kursus in digitale bemarking aan die Universiteit van Kaapstad aanlyn voltooi en werk tans vir haar lisensie vir lugdiensvervoer.
Hartzenberg het haar ook in 2019 vir die Mej. SA-kompetisie ingeskryf, maar het nie tot die volgende ronde deurgedring nie.
"Die afgelope twee jaar het ek baie gegroei en voel nou gereed om die geleentheid aan te gryp," sê sy.
Cheneil Hartzenberg (24) is 'n kommersiële vlieënier. Foto: Verskaf
Die land se ryk kultuur en die nasie se veerkragtigheid is enkele aspekte wat haar trots maak om 'n Suid-Afrikaner te wees.
"Ek is mal oor ons land se landskappe. Dis mooi om in ons eie land met vakansie te gaan," sê sy.
"Ek het al nege provinsies besoek. Daar is geen ander plek soos ons huis nie en dit maak my so trots om 'n Suid-Afrikaner te wees."
Kaapstad is een van haar gunsteling-bestemmings.
Cheneil Hartzenberg saam met haar ouers, Neil en Cheryl. Foto: Verskaf
Sy het familie wat in die Moederstad woon by wie sy en haar ouers elke jaar oor Kerstyd gaan kuier.
Hartzenberg se ouers is vanjaar 27 jaar getroud en sy is hul enigste kind.
"My ouers het my nog altyd geleer om nederig te wees en om ander mense te respekteer en lief te hê."
Moratwe Masima (25) van Sandton is 'n dokter wat met haar eerstejaar-internskap in die Charlotte Maxeke-hospitaal besig is. Sy is 'n aspirant- plastiese en rekonstruktiewe chirurg.
Moratwe Masima (25) is 'n mediese dokter. Foto: Verskaf
Masima skerts dat sy nie die beste kok is nie, daarom geniet sy veral haar ma se kos.
"Wat ook al sy maak, is absoluut my gunsteling. Wanneer ek by die huis kuier, sit my ma gewoonlik 'n tuisgebakte brood saam met 'n bredie voor," sê sy.
"Op moeilike dae is 'n tuisgekookte ete presies wat ek nodig het."
Sy is die oudste van drie kinders, en het 'n 23-jarige broer en 'n 16-jarige suster.
"Ek het grootgeword in 'n baie gewone Suid-Afrikaanse huishouding. Ek het buite gespeel, fietsgery en boom geklim," sê sy.
"Ek dink dit is regtig iets wat my gehelp het om 'n afgeronde persoon te wees."
Moratwe Masima (links voor) saam met haar pa, Tebello (heel agter), haar ma, Hopolang (middel voor), haar suster, Reabetswe (regs agter), en haar, broer Morapedi (regs voor). Foto: Verskaf
Die Masima-gesin hou daarvan om deur Suid-Afrika te reis en dit het haar aan baie plekke in die land blootgestel.
Masima was 13 jaar oud toe sy in 'n klaskamer vol leerlinge in die muur vasgeloop en haar voortande gekraak het. Sy beskou dié oomblik as een van die grootste verleenthede in haar lewe en tandartse moet tot vandag toe nog soms aan haar voortande werk.
"Ek het daai dag só gehuil, want ek was nog altyd iemand wat mal daaroor is om te glimlag. Dit was traumaties om nie te kon glimlag nie," sê Masima.
Kgothatso Dithebe (26) van Centurion is 'n LLB-student en bestuur ook haar eie onderneming, wat by die verskaffing van goedere en dienste aan die konstruksiebedryf betrokke is.
Die manier hoe vroue mekaar bemagtig en opstaan vir mekaar, is van die dinge wat haar goed laat voel om 'n vrou te wees.
Vroue se krag, stem en hoop maak haar ook trots om 'n vrou te wees.
"Ons hou letterlik die mes aan die skerp punt."
Kgothatso Dithebe (26) van Centurion. Foto: Indirect Media
Sy is in Mahikeng in Noordwes gebore, maar het in 2001 saam met haar ouers na Centurion verhuis. Sy en haar gesin is mal oor sport en hou daarvan om oefeninge te doen. Sy het 'n 17-jarige broer.
Dithebe speel graag netbal en geniet dit om kos te maak.
Haar gunsteling-kos is onder meer stampmielies en bredie.
"Ek hou van goed gegeurde kos en ek glo ek maak die beste bredie. Ek oefen nog die stampmielie-resep wat my ma my geleer het – ek sal dit nog regkry."
Sy skerts ook dat sy vol vertroue is dat sy baie goed kan dans, hoewel ander nie so dink nie.
Tiffany Francis saam met haar ouers, Bernadette en Wayne. Foto: Verskaf
Tiffany Francis (22) van Mulbarton in Johannesburg is die eienaar van Tiffany K Models. Sy is ook 'n professionele model en student in mode-ontwerp.
Suid-Afrikaners se potensiaal en talente maak haar 'n trotse burger van dié land.
"Deur my onderneming word ek blootgestel aan die verskillende persoonlikhede, talente en potensiaal wat ons in die land het. Ons is regtig in staat om ons eie geleenthede te skep en platforms te bou," sê Francis.
Tiffany K Models fokus op die gebruik van modelwerk as 'n instrument om vertroue by jong mense in te boesem, terwyl hulle hul vaardighede ontwikkel.
Tiffany Francis saam met haar gesin. Van links is haar ma, Bernadette, haar pa, Wayne, haar kleinboet, Liam, en haar broer Cole. Foto: Verskaf
Sy het twee jonger broers van onderskeidelik vier en 19 jaar oud, en kyk graag saam met haar gesin flieks en geniet veral komedies.
"Dit is ongelooflik om op dié manier saam tyd deur te bring en springmielies te eet. Enige tyd wat ons net kan lag en 'n goeie oomblik saam kan hê, is die kosbaarste."